విలీనంతో సగం కార్యాలయాలకు ఎసరు..
- ఎస్‌బీఐ అనుబంధ బ్యాంకులపై ప్రభావం
- జాబితాలో మూడు ప్రధాన ఆఫీసులు
- ఏప్రిల్‌ 24 నుంచి ప్రక్రియ ప్రారంభం
న్యూఢిల్లీ : స్టేట్‌ బ్యాంకు ఆఫ్‌ ఇండియా (ఎస్‌బీఐ)లో అనుబంధ బ్యాంకుల విలీనంతో సగం వరకు ఆయా బ్యాంకుల కార్యాలయాలు మూతపడనున్నాయి. అసోసియేట్‌ బ్యాంకులకు చెందిన 47 శాతం ఆఫీసులకు ఎసరు పెట్టనున్నారు. మూసివేత ప్రక్రియ ఏప్రిల్‌ 24 నుంచి ప్రారంభం కానుంది. ప్రపంచంలో అతిపెద్ద బ్యాంకుల్లో ఒకటిగా మారడానికి ఎస్‌బీఐ చేపట్టే ఐదు అనుబంధ బ్యాంకుల విలీన ప్రక్రియ ఇక త్వరలోనే ముగియనుంది. విలీనం తర్వాత అనుబంధ బ్యాంకుల సగం కార్యాలయాలను మూసివేయాలని నిర్ణయించింది. దీనిలోనే మూడు ప్రధాన కార్యాలయాలు కూడా ఉన్నాయని తెలుస్తోంది. అనుబంధ బ్యాంకుల ఐదు ప్రధాన కార్యాలయాల్లో కేవలం రెండింటిని మాత్రమే ఉంచాలనుకుంటున్నామని ఎస్‌బీఐ మేనేజింగ్‌ డైరెక్టర్‌ దినేష్‌ కుమార్‌ ఖార తెలిపారు. అనుంబంధ బ్యాంకులకు సంబంధించి 27 జోనల్‌ కార్యాలయాలు, 81 ప్రాంతీయ కార్యాలయాలు, 11 నెట్‌వర్క్‌ కార్యాలయాలతో పాటు మూడు ప్రధాన కార్యాలయాలను మూసివేస్తామని దినేష్‌ పేర్కొన్నారు.
ప్రస్తుత నమూనాను ఏప్రిల్‌ 24 వరకు మాత్రమే కొనసాగిస్తామని దినేష్‌ తెలిపారు. అనంతరం అనుబంధ బ్యాంకుల నియంత్రణ ఆఫీసులను, రీజినల్‌, జోనల్‌, నెట్‌వర్క్‌ తగ్గించే ప్రక్రియను ప్రారంభిస్తామని వెల్లడించారు. స్టేట్‌ బ్యాంక్‌ ఆఫ్‌ బికనీర్‌ అండ్‌ జైపూర్‌, స్టేట్‌ బ్యాంక్‌ ఆఫ్‌ మైసూర్‌, స్టేట్‌ బ్యాంక్‌ ఆఫ్‌ ట్రావెన్‌కోర్‌, స్టేట్‌ బ్యాంకు ఆఫ్‌ పటియాలా, స్టేట్‌ బ్యాంకు ఆఫ్‌ హైదరాబాద్‌ లను ఎస్‌బీఐ తనలో విలీనం చేసుకోనుంది. సోమవారమే భారతీయ మహిళా బ్యాంకు ఎస్‌బీఐలో విలీనమైంది. ఈ విలీనంతో రూ.40 లక్షల కోట్ల ఆస్తులు ఎస్‌బీఐ ఖాతాలోకి చేరాయి. ప్రస్తుతం 550 ఎస్‌బీఐ కార్యాలయాలు, అనుబంధ బ్యాంకులు 259 కార్యాలయాలు కలిగి ఉన్నాయి. విలీనం తర్వాత మొత్తంగా 687 ఆఫీసులనే కంట్రోలింగ్‌ ఆఫీసులుగా కొనసాగించడానికి ప్రణాళికలు సిద్దం చేశామని దినేష్‌ తెలిపారు. ఈ ప్రభావం 1,107 ఉద్యోగులపై పడనుందని ఎస్‌బీఐ అంచనా వేస్తోంది. కాగా వీరిని కస్టమర్‌ ఇంటర్‌ఫేస్‌ ఆపరేషన్స్‌లో నియమిస్తామన్నారు. ప్రతీ రీజినల్‌ కార్యాలయం పరిధిలో 30-40 బ్యాంకు శాఖలు పని చేస్తున్నాయి. అదే విధంగా 4-5 రీజినల్‌ ఆఫీసులు కలిపి ఒక జోనల్‌ ఆఫీసు పని చేస్తుందని దినేష్‌ తెలిపారు. విలీనానంతరం ఎస్‌బీఐ రూ.37 లక్షల కోట్లు(555 బిలియన్‌ డాలర్లు), 22,500 శాఖలు, 58,000 ఎటీఎమ్‌లు, 50 కోట్ల మంది వినియోగదార్లను కలిగి ఉంటుంది.
ఆరు నెలల్లో పూర్తి ఏకీకరణ
అసోసియేట్‌ బ్యాంకులు ఇప్పటికే తమ ఉద్యోగులకు స్వచ్ఛంద పదవీ విరమణ పథకం (వీఆర్‌ఎస్‌)ను ప్రకటించాయని దినేష్‌ తెలిపారు. వీఆర్‌ఎస్‌ ఒక అప్షన్‌ మాత్రమేనని, లేదంటే వారు మరో ప్రాంతంలో పని చేయడానికి సిద్దంగా ఉండాలన్నారు. వారికి కొత్త బాధ్యతలు అప్పగిస్తామన్నారు. అసోసియేట్‌ బ్యాంకుల డాటా విలీనం కూడా ఏప్రిల్‌ 24 నుంచి ప్రారంభం అవుతుందన్నారు. మే ముగింపు నాటికి ఈ ప్రక్రియ ముగుస్తుందన్నారు.
ఇందుకోసం కసరత్తు ప్రారంభం మొదలయ్యిందన్నారు. ఆరు మాసాల్లో పూర్తిగా బ్యాంకుల వీలిన ప్రక్రియ ముగుస్తుందన్నారు.
వచ్చే త్రైమాసికం కాలంలోనే అన్ని దారిలోకి వస్తాయన్నారు. మరో త్రైమాసికం కాలంలో అన్ని ప్రక్రియలు పూర్తి అవుతాయన్నారు. ఎస్‌బీఐకి ఇప్పటికే రెండు విలీన అనుభవాలు ఉన్నాయని చెప్పారు. స్టేట్‌ బ్యాంకు ఆఫ్‌ ఇండోర్‌ను 2010లో, స్టేట్‌ బ్యాంకు ఆఫ్‌ సౌరాష్ట్రను 2008లో విలీనం చేసుకున్నామని చెప్పారు.
ఏప్రిల్‌ 1 నుంచి ఎస్‌బీఐవే : ఆర్‌బీఐ
ఎస్‌బీఐలో కలవబోతున్న 5 అనుబంధ బ్యాంకుల శాఖలన్నీ ఏప్రిల్‌ 1 నుంచి ఎస్‌బీఐ శాఖలుగా కార్యకలాపాలను నిర్వర్తించనున్నాయని రిజర్వు బ్యాంకు తన నోటిఫికేషన్‌లో వెల్లడించింది.
స్టేట్‌ బ్యాంక్‌ ఆఫ్‌ బికనేర్‌ అండ్‌ జైపూర్‌, స్టేట్‌ బ్యాంక్‌ ఆఫ్‌ హైదరాబాద్‌, స్టేట్‌ బ్యాంక్‌ ఆఫ్‌ మైసూర్‌, స్టేట్‌ బ్యాంక్‌ ఆఫ్‌ పాటియాలా, స్టేట్‌ బ్యాంక్‌ ఆఫ్‌ ట్రావెన్‌కోర్‌ డిపాజిటర్లతో పాటు వినియోగదారులను ఎస్‌బీఐ ఖాతాదార్లుగా పరిగణిస్తామని ఆర్‌బీఐ తెలిపింది. ఇదే సమయంలో అనుబంధ బ్యాంకుల అధికారులు, ఉద్యోగులు ఎస్‌బీఐ సిబ్బందిగా మారుతారని పేర్కొంది.
మీ స్నేహితులకు రికమెండ్ చెయ్యండి